Softcatalà tanca el 2010 amb 816.000 descàrregues de programari en català
2011-02-08 11:50:09

Un cop acabat el 2010, toca fer balanç del lloc web de Softcatalà. Totes les dades que us comentem, i moltes més, les trobareu a la [pàgina pública d'estadístiques de Softcatalà](http://www.softcatala.org/wiki/Estadistiques), obtingudes a partir de les dades que ens proporciona el servei d'audiències [Google Analytics](http://www.google.com/intl/ca/analytics/).

816.000 descàrregues de programari en català

Al llarg del 2010 s'han baixat 815.566 còpies de programes en català des del nostre lloc web, la qual cosa representa una estabilització en relació als anys anteriors (820.354 còpies el 2009). Convé tenir en compte que cada vegada més programes, com per exemple el Firefox, s'actualitzen automàticament sense necessitat que l'usuari n'hagi de descarregar la nova versió des del web. A més, el programari en català no es distribueix únicament des de Softcatalà. Per exemple, organitzacions com Mozilla, empreses com Google i Microsoft, les distribucions Linux o els mateixos usuaris, distribueixen per la seva banda un nombre equivalent de còpies de programari en català. Per aquesta raó, des de Softcatalà estimem que, globalment, les descàrregues de programari en català durant el 2010 han superat amb escreix el milió de còpies.

Els 20 programes amb més èxit a Softcatalà han estat els següents (indiquem entre parèntesis el total de descàrregues):

1.- OpenOffice.org (224.796)

2.- Firefox (74.212)

3.- Avast! antivirus Home Edition (47.297)

4.- WinRAR (44.947)

5.- GIMP (42.196)

6.- Corrector ortogràfic de català (general) per a l'OpenOffice.org (37.625)

7.- Diccionari català de sinònims per a l'OpenOffice.org (25.107)

8.- PDFCreator (22.241)

9.- VLC media player (21.744)

10.- Adobe Reader (16.600)

11.- Paquet català per al Microsoft Office 2003 (15.317)

12.- Paquet català per al Microsoft Office 2007 (13.949)

13.- Audacity (13.730)

14.- Corrector ortogràfic de català (general) per a Mozilla (13.192)

15.- Thunderbird (12.821)

16.- El Corrector (12.612)

17.- 7-Zip (12.167)

18.- Paquet d'interfície en català per al Windows XP (9.517)

19.- Paquet català per a l'OpenOffice.org (8.242)

20.- EMule (6.593)

El gruix de les descàrregues, com en anys precedents, el constitueixen els programes ofimàtics amb les eines de correcció de català que hi van associades. Podeu consultar el llistat sencer de descàrregues per al 2010 (amb els enllaços als programes) a [http://www.softcatala.org/wiki/Projectes/Rebost/2010](wiki/Projectes/Rebost/2010 "http://www.softcatala.org/wiki/Projectes/Rebost/2010").

530.000 visitants únics mensuals

Durant el 2010 Softcatalà ha rebut, de mitjana, 529.042 visitants únics al mes, un 8% més que al 2009. Aquests visitants han fet una mitjana de 1.135.107 visites mensuals i han visualitzat 3.129.428 pàgines cada mes. Aquests nombres situen el lloc web de Softcatalà entre [ els principals webs en llengua catalana](http://www.catalexa.com).

Les parts del lloc web de Softcatalà que han tingut més èxit han estat les eines lingüístiques (traductor i corrector web) amb un 70% de les visites, la portada amb un 15%, el Rebost de programari en català (5%) i, finalment, els fòrums d'usuaris (1%).

Softcatalà a les xarxes socials

Durant la segona meitat del 2010 Softcatalà ha començat la seva [presència a les xarxes socials](http://www.softcatala.org/softcatala_les_xarxes_socials_facebook_twitter_i_identica). De moment, ja comptem amb més de 2.100 seguidors al [Facebook](http://www.facebook.com/Softcatala) i més de 650 al [Twitter](http://twitter.com/softcatala). A més d'aquests canals nous, Softcatalà disposa d'un butlletí de novetats per correu electrònic amb més de 38.000 usuaris apuntats.

Agraïments

Des de Softcatalà, volem agrair la confiança que els centenars de milers d'usuaris dipositen en nosaltres. Així mateix, volem fer arribar el nostre agraïment a les associacions, empreses i institucions públiques que, mitjançant la seva infraestructura, permeten la descàrrega de programari en català al qual enllacem des del nostre web.

Quant a Softcatalà

Softcatalà és una associació sense afany de lucre que treballa per a la difusió de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació, podeu consultar-ne el lloc web a <http://www.softcatala.org>.